
Pethő Sándor és a szociális népkirályság eszméje

Dolgozatom témája a szociális népkirályság eszméjének megjelenése Pethő Sándor publicisztikájában. A Magyar Nemzet alapító főszerkesztője hatalmas mértékű közírói életművet hagyott hátra, amelyet áthatnak a legitimista és monarchikus eszmék. A két világháború között a királyság államformájának teljes restaurálását, azaz a trón tényleges betöltését több monarchikus mozgalom, eszme céljának tekintette.
Munkám elején ezeket a különböző mozgalmakat vizsgálom meg, azzal a céllal, hogy később összehasonlíthatóvá tegyem őket a Pethő Sándor által vallott koncepcióval. Az 1930-as évekre kristályosodott ki Pethő koncepciója, az, hogy ő pontosan miként képzelte el a kívánatos új államformát és az államot. Az eszmét Griger Miklós nevezte el, és igyekezett politikai téren megvalósítani, míg Pethő publikációiban foglalkozott vele. Dolgozatom alapvetően néhány, a téma szempontjából releváns publikációjának elemzését tartalmazza, megvizsgálva, elemezve, hogy milyen jellegzetességei, elemei voltak Pethő szociális népkirályság eszméjének. Koncepciójában a szociális jogok, a társadalmi reformok, és tulajdonképpen a restauráció is a revízió érdekében szükséges feltételek.
Dolgozatom végén a szociális népkirályság eszméjét hasonlítom össze a többi monarchikus eszmével. Megállapítom, hogy a Pethő által vallott eszme különbözött mindegyiktől. Hiszen a trón betöltése, és maga a királyság intézménye koncepciójában nem cél, csupán egy eszköz volt a magyarság önrendelkezésének biztosításához. Ezzel pedig élesen elüt korának legitimizmusától, ahogyan koncepciójának kompromisszumképessége is.



